אליזבת בורן

אליזבת בורן (בצרפתית: Élisabeth Borne; נולדה ב-18 באפריל 1961) היא פוליטיקאית צרפתייה ממוצא יהודי, ראש ממשלת צרפת החל מ-16 במאי 2022. ראש הממשלה הצרפתית השביעית שהיא יהודייה או ממוצא יהודי. קודם לכן כיהנה כשרה בממשלות צרפת. חברת מפלגת הרפובליקה בתנועה!.

קורות חיים

נולדה ב-18 באפריל 1961 בפריז לז'וזף בורנשטיין ומרגריט לססנה, רוקחת צרפתייה מנורמנדי. אביה היה יהודי פולני ניצול השואה, שמשפחתו נמלטה מהנאצים בשנת 1939 לצרפת. במלחמת העולם השנייה היה אביה חלק מתנועת הרזיסטנס הצרפתית, גורש למחנה ההשמדה אושוויץ בשנת 1944 ושרד את צעדת המוות. בשנת 1950 קיבל אזרחות צרפתית. הוריה של בורן ניהלו מעבדה רפואית. התייתמה מאביה בשנת 1972.

בורן בעלת תארים בהנדסה אזרחית ובמנהל עסקים. בשנים 2008–2013 הייתה מנהלת התכנון העירוני בעיריית פריז. ב-2013 מונתה לפרפקט של קומונת ויין וחבל פואטו-שראנט, האישה הראשונה בתפקיד זה.

בשנים 2014–2015 שימשה כמזכירתה של שרת האקולוגיה סגולן רויאל. בשנים 2015–2017 הייתה מנכ"לית RATP, החברה שמנהלת את המטרו ואת התחבורה הפנימית בפריז ובפריפריה הקרובה שלה.

בורן הייתה חברת המפלגה הסוציאליסטית הצרפתית, ובהמשך הצטרפה למפלגת הרפובליקה בתנועה!. בשנים 2017–2019 כיהנה כשרת התחבורה בממשלתו של אדואר פיליפ. בתפקיד זה התמודדה עם שביתה ממושכת של עובדי SNCF, חברת הרכבות של צרפת. בשנים 2019–2020 כיהנה כשרת האקולוגיה בממשלתו של פיליפ. בשנת 2020 מונתה לשרת העבודה בממשלתו של ז'אן קסטקס. במהלך כהונתה ירד שיעור האבטלה בצרפת.

ב-16 במאי 2022 מונתה על ידי נשיא צרפת, עמנואל מקרון, לראש ממשלת צרפת. היא האישה השנייה בהיסטוריה של צרפת בתפקיד זה, לאחר אדית קרסון.

קישורים חיצוניים

הערות שוליים

ראשי ממשלת צרפת
ראשי ממשלה יהודים
פוליטיקאים יהודים צרפתים
בוגרי אקול פוליטקניק
נשים בראשות ממשלה
מנכ"לים צרפתים
מנכ"לים יהודים
צרפתיות שנולדו ב-1961